作者:陳允平
標題:大酺
內容:漸入融和，金蓮放、人在東風樓閣。天香吹輦路，淨無雲一點，桂柳霜魄。雪霽梅飄，春柔柳嫩，半卷真珠簾箔。迢迢鳴鞘過，隘車鈿轡玉，暗塵輕掠。擁瓊管吹龍，朱弦彈鳳，柳衢花陌。鰲山侵碧落。絳綃遠，春靄浮鳷鵲。民共樂、金吾禁靜，翠蹕聲閒，遍青門、盡停魚鑰。衩襪寒初覺。方怪失、繡鴛弓窄。誤良夜、瑤臺約。漸彩霞散，雙闕星微煙薄。洞天共誰誇鶴。